偏參三昧歌
作者：道尋
朝代：唐

paragraphs: 天崖海角參知識，徧恣惠我全提力。
師乃呵余退步追，省躬廓爾從茲息。
覩諸方，垂帶直，善財得處難藏匿。
棒頭喝下露幽奇，縱去奪來看殊特。
趙州關，雪嶺陟，築廅峰前驗虛實。
據證靈由闢萬機，揮祖刃，開三域，卷舒重重孰西委？
休呈識意謾猜揣，納子攢眉碧眼咦。
黃河倒逆崑崙觜。
溈山牛，道吾唱，馬師奮迅呈圓相。
執水投針作後規，把鏡持幡看先匠。
廣陵歌，誰繼唱？擬續宮商調難況。
石人慍色下鞭撾，水馬奔嘶梵天上。
麗水金，蘭田玉，祝融峰攢湘浪蹙。
滿月澄溪松韻清，雲縱龍騰好觀矚。
（見《景德傳燈錄》卷三十）。